En 29-årig bilist er sigtet for uagtsomt manddrab, efter han i februar kolliderede med en modkørende bilist. Onsdag starter retssagen i Hjørring.

En 19-årig kvindelig bilist mistede i februar livet, da hun kolliderede frontalt med en modkørende bilist ved Ilbro nær Hjørring.

Onsdag sidder chaufføren fra den modkørende bil - en 29-årig mand - på anklagebænken i Retten i Hjørring. Manden er sigtet for uagtsomt manddrab.

Ifølge newsbreak.dk kræver Nordjyllands Politi den 29-årige mand, der kommer fra Ukraine og angiveligt var spirituspåvirket under ulykken, kendt skyldig i uagtsomt manddrab samt udvist af Danmark.

Kørte i forkerte side

Ulykken fandt sted 15. februar, hvor i alt fem personer kom til skade, da de to biler kørte frontalt sammen. Den 19-årige kvinde mistede siden livet af sine kvæstelser.

Kvinden sad i en bil sammen med to 16-årige piger, og i den modkørende bil sad foruden den 29-årige chauffør, som blev hårdt kvæstet ved sammenstødet, en mand på 26 år.

Bilinspektørens rapport vedrørende ulykken har efterfølgende vist, at den 29-årige chauffør kørte i den forkerte side af vejen, da ulykken skete, skriver newsbreak.dk. Samtidig afslører anklageskriftet, som mediet har fået aktindsigt i, at mandens promille var på 1,68 efter ulykken.

Manden har siddet fængslet siden marts, og onsdagens retssag starter klokken 9.00.